Clujul e primul la BAC în România. Procent ridicat de promovabilitate ActualitateEducaţieTop News by Catalin Suciu 3991

Județul Cluj are cea mai ridicată rată de promovabilitate în acest an, la examenul de Bacalaureat, peste 80% dintre elevi primind note de trecere.

Peste 80% dintre elevii clujeni care au susținut examenul de Bacalaureat l-au și promovat. Acest procent este cel mai ridicat din ultimii ani și plasează Clujul pe primul loc în țară în ceea ce privește rata de promovabilitate. De menționat că este pentru prima dată în ultimii ani când nici un elev clujean nu a fost eliminat în timpul probelor. În acest an la examenul de bacalaureat, în județul Cluj, au fost obținute trei medii de 10, două dintre acestea la două licee din Cluj-Napoca (Liceul Teoretic „Nicolae Bălcescu”, respectiv Liceul Teoretic „Onisifor Ghibu”) și una în Turda, la Colegiul Național „Mihai Viteazul”. În 2017, judeţul Cluj s-a mândrit cu 11 candidaţi care au reuşit să obţină media generală 10.

La nivelul județului Cluj au fost înscriși la această sesiune a examenului national de Bacalaureat un număr de 4.197 de candidați, 3.781 de elevi din promoția curentă, iar 416 elevi din promoțiile anterioare.

Rezultatele au fost afişate astăzi atât la centrele de examen, cât şi pe pagina web dedicată, bacalaureat.edu.ro. Contestaţiile pot fi depuse tot astăzi până la ora 16:00, iar Rezultatele finale vor fi făcute publice luni, 9 iulie.

Nota minimă de promovare pentru fiecare disciplină este 5, iar media finală pentru promovarea examenului este minimum 6. Procentul de promovare s-a calculat din totalul candidaţilor prezenţi, incluzând în această categorie şi candidaţii eliminaţi. La nivel național, rata de promovare, incluzând și elevii care au provenit din promoțiile anterioare, este de 67,7%. Menționăm că ratele finale de promovare în anii precedenți au fost de 71,4% în 2017, 66,7% în 2016, 66,4% în 2015 și 59,3% în 2014. S-au înregistrat 104 medii de 10.

Din totalul celor 136.866 de candidaţi înscrişi, s-au prezentat 123.615 candidaţi. Au fost eliminaţi pentru fraudă sau tentativă de fraudă 117 candidaţi. Aceştia nu se vor putea înscrie la următoarele două sesiuni ale Bacalaureatului. Procente ridicate de promovare s-au înregistrat în judeţele Cluj (81,14%), Iași (80,27%) şi Brăila (77,13%). Rata de promovare în Capitală este de 72,86%.

Nici un comentariu

Scrie un comentariu